

Lp asjaosalised

(kuupäev digiallkirjas) nr 7-1/1-65

TEADE

**Raasiku Vallavalitsus teatab, et Raasiku Vallavalitsuse 14. oktoobri 2024. a korraldusega nr 407 kehtestati Aruküla alevikus asuva Linnaku katastriüksuse ja lähiala detailplaneering.**

Raasiku Vallavolikogu 7. aprill 2020. a otsusega nr 17 "Detailplaneeringu algatamine Aruküla alevikus, Linnaku kinnistul ja lähialal ning lähteseisukohtade kinnitamine" algatati Linnaku katastriüksuse detailplaneeringu koostamine. Kuna detailplaneeringu elluviimisega ei nähtud ette negatiivseid majanduslikke, sotsiaalseid ja kultuurilisi mõjusid ega olulist negatiivset mõju looduskeskkonnale, siis keskkonnamõjude strateegilist hindamist ei algatatud. Detailplaneeringu algatamisest on teavitatud e-kirjaga puudutatud isikuid ja asutusi Raasiku Vallavalitsuse dokumendiregistri kaudu.

Linnaku kinnistu (katastritunnus: 65101:003:0760) asub Aruküla alevikus, Aruküla männikus, vanal sõjaväebaasi alal, 11300 Lagedi-Aruküla-Peningi maantee ääres. Planeeringualasse on haaratud ka nimetatud maantee lõik ja vajaliku suurusega lähiala. Detailplaneeringulahendus näeb ette kolme uue tänava rajamist, mis tagaksid piirkonna logistilise sidususe. Ala keskosasse kavandatakse korterelamud. Tagamaks ala avatust, ei ümbritseta korterelamute krunte piirdeaedadega. Parkimiseks kasutatakse ära olemasolevad vundamendiplaadid. Hoonestusalade paigutamisel on lähtutud olemasolevate vundamentide asukohtadest ja soovist säilitada väärtuslik kõrghaljastus. 7 korterelamu koormusindeks on minimaalselt 500, sellest tulenevalt on hoonetes maksimaalselt 6 korterit. Planeeringuala peatänavaks on Männiku tee pikendus, mis ühendatakse Välja teega. Lääne-ida suunaline uus tänav teenindab maanteeäärseid krunte ja olemasolevat puurkaevuga katastriüksust. Tänav ühendatakse idas Harju teega, et parandada juurdepääsu võimalusi. Planeeringuala põhjaosas on kavandatud kokku 13 üksikelamu krunti min suurusega 3000m². Maantee äärde on planeeritud jätta 50 m haljaspuhver, kuhu hoonestust ei planeerita. Planeeringuala lõunaosas on kavandatud kokku 4 kahe korteriga elamukrunti min suurusega 3000m². Krunte teenindav põiktänav võimaldab lääne-ida suunalist kergliikluse läbipääsu parkmetsaalade vahel. Ala lääneosas on kavandatud kompaktne üldkasutatav haljasala. Planeeringuala suurus on ligikaudu 14 ha.

Detailplaneering koostati koostöös planeeringuala kinnisasjade ja naaberkinnisasjade omanikega ning tehnovõrkude valdajatega.

Detailplaneeringuga kavandatud tegevused on kooskõlas Raasiku Vallavolikogu 26. mai 2020. a otsusega nr 24 kehtestatud Raasiku valla üldplaneeringuga. Maaüksuse osas ei ole varem kehtestatud detailplaneeringuid.

Detailplaneeringu elluviimine aktiveeriks Aruküla Lagedi-Aruküla-Peningi teest lõuna poole jäävat osa, sellega ei kaasne negatiivseid majanduslikke, sotsiaalseid ja kultuurilisi mõjusid ega negatiivset mõju looduskeskkonnale.

Planeeringu elluviimine loob alale tervikliku ruumilahenduse. Detailplaneering on koostatud vastavat pädevust omava isiku poolt ja on kooskõlastatud asjaomaste asutustega. Planeeringu koostamisel on tehtud piisavalt koostööd olemasolevate ja planeeritavate tehnovõrkude valdajatega, planeeritava kinnisasja omanikega ja naaberkinnisasjade omanikega. Detailplaneering vastab õigusaktidele ja valla ruumilise arengu eesmärkidele.

Raasiku Vallavalitsus esitas planeeringu 13.04.2020. a kooskõlastamiseks asjassepuutuvatele ametitele ja asjaosalistele. Detailplaneeringu on kooskõlastanud: Päästeamet 20.12.2021. a, Transpordiamet 25.10.2023. a, Terviseamet 08.04.2022. a, Politsei- ja Piirivalveamet 19.04.2022. a, Riigimetsa Majandamise Keskus 16.12.2021. a, Elektrilevi 25.09.2023. a, Raven OÜ 14.09.2023. a. Keskkonnaamet avaldas arvamust 10.12.2021. a, et vajadusel tuleb detailplaneeringut täpsustada projekteerimistingimustega, kui nahkhiirte uuringust selgub, et planeeringulahendust tuleb muuta. Planeeringut on korrigeeritud vastavalt esitatud arvamustele ja ettepanekutele. Detailplaneering võeti vastu protokollilise otsusega Raasiku Vallavalitsuse poolt 01.04.2024. a. Detailplaneering viiakse ellu vastavalt Raasiku Vallavalitsuse ja huvitatud isiku ning detailplaneeringu koostaja vahel sõlmitud lepingule.

Planeeringu materjalide ja lisadokumentidega saab tutvuda:

Raasiku valla kodulehel avalikus dokumendiregistris: <https://raasiku.ee/dokumendid>

Planeeringulahendus:  <https://atp.amphora.ee/raasikuvv/index.aspx?itm=336525>

Planeeringu toimik:   <https://atp.amphora.ee/raasikuvv/index.aspx?itm=163459>

Teade on edastatud vastavalt planeerimisseaduse § 139-le.

Lugupidamisega

(allkirjastatud digitaalselt)

Toomas Teeväli
vallavanem

Koostaja:
Indrek Mikk, +372 53 501 209
planeeringute spetsialist
indrek.mikk@raasiku.ee